JASIF เด้ง 2% หลัง “บลจ.บัวหลวง” ยันสัญญาเช่า “3BB-JAS” เงื่อนไขเดิม-ไม่กระทบรายได้
JASIF เด้งกลับ 2% หลัง “บลจ.บัวหลวง” ยันสัญญาเช่า “3BB-JAS” เงื่อนไขเดิม-ไม่กระทบรายได้ อย่างไรก็ตามในส่วนของเงินปันผลคงเดิม โบรกคาดทั้งปีจ่ายปันผลหน่วยละ 0.944 บาท ให้อัตราผลตอบแทนเงินปันผล 8.9% พร้อมราคาเป้าหมายยังคงเดิม 10.90 บาท
JASIF เด้งกลับ 2% หลัง “บลจ.บัวหลวง” ยันสัญญาเช่า “3BB-JAS” เงื่อนไขเดิม-ไม่กระทบรายได้ อย่างไรก็ตามในส่วนของเงินปันผลคงเดิม โบรกคาดทั้งปีจ่ายปันผลหน่วยละ 0.944 บาท ให้อัตราผลตอบแทนเงินปันผล 8.9% พร้อมราคาเป้าหมายยังคงเดิม 10.90 บาท
24 มิ.ย. 2565

ผู้สื่อข่าวรายงานว่า วันนี้ (24 มิ.ย. 65) ราคาหุ้น กองทุนรวมโครงสร้างพื้นฐานบรอดแบนด์อินเทอร์เน็ต จัสมิน หรือ JASIF ณ เวลา 10:34 น. อยู่ที่ระดับ 9.45 บาท บวก 0.20 บาท หรือ 2.16% ทำจุดสูงสุด 9.75 บาท ทำจุดต่ำสุด 9.35 บาท ด้วยมูลค่าการซื้อขาย 867.45 ล้านบาท

โดยราคาหุ้น JASIF เด้งกลับหลังจากวานนี้ ราคาบนกระดานปรับลดลงปิดที่ 9.25 บาท ลบไป 1.05 บาท หรือลงไป 10.19% มูลค่าการซื้อขาย 3,799.28 ล้านบาท ระหว่างวันราคาปรับลงไปต่ำสุดระดับ 9.20 บาท ส่วนสูงสุดที่ระดับ 10.20 บาท
สำหรับปัจจัยที่เข้ามากดดันราคา JASIF ให้ปรับตัวลดลง เกิดจากมีรายงานข่าวว่า บริษัทหลักทรัพย์จัดการกองทุน บัวหลวง จำกัด หรือ บลจ.บัวหลวง ได้แจ้งเกี่ยวกับสัญญาเช่าทรัพย์สินฉบับใหม่ที่มีการระบุว่า “แก้ไขเพิ่มเติม” ทำให้เกิดการวิเคราะห์กันไปว่า อาจจะเกิดการเปลี่ยนแปลงเงื่อนไขทั้งด้านรายได้ ค่าเช่า และเงินปันผล
นอกจากนี้ ยังมีการวิเคราะห์ของนักวิเคราะห์ว่า ปัญหาเงินเฟ้อ ดอกเบี้ยที่เป็นขาขึ้น รวมถึงการนำสายสื่อสารลงใต้ดิน จะทำให้วิเคราะห์กันไปว่า JASIF อาจจะมีค่าใช่จ่ายเพิ่มเติม หรือต้นทุนเพิ่มขึ้น
ผลดังกล่าวทำให้บริษัทหลักทรัพย์จัดการกองทุนรวม บัวหลวง จำกัด แจ้งผ่านตลาดหลักทรัพย์แห่งประเทศไทย (ตลท.) ว่า ในฐานะบริษัทจัดการของกองทุนรวมโครงสร้างพื้นฐานบรอดแบนด์อินเทอร์เน็ต จัสมิน หรือ JASIF ขอชี้แจงข้อเท็จจริงตามที่ปรากฎข่าวตามสื่อต่างๆ ว่าข่าวดังกล่าวไม่เป็นความจริงแต่อย่างใด โดยบริษัทจัดการขอชี้แจงรายละเอียดดังนี้
1.อ้างอิงจากสัญญาแก้ไขเพิ่มเติมและแทนที่สัญญาประกันรายได้ค่าเช่ากับบริษัท ทริปเปิลที บรอดแบนด์ จำกัด (มหาชน) (TTTBB) ลงวันที่ 19 พฤศจิกายน 2562 ระบุว่า สัญญามีระยะเวลา 3 ปี โดยกองทุนมีสิทธิต่ออายุสัญญาแก้ไขเพิ่มเติมและแทนที่สัญญาประกันรายได้ค่าเช่าดังกล่าว ได้ครั้งละ 3 ปีจนถึงวันที่ 22 กุมภาพันธ์ 2569 สำหรับทรัพย์สินเส้นใยแก้วนำแสงเดิม จำนวน 196,100 คอร์กิโลเมตร และจนถึงวันที่ 29 มกราคม 2575 สำหรับทรัพย์สินเส้นใยแก้วนำแสงส่วนเพิ่ม จำนวน 140,000 คอร์กิโลเมตร
2.อ้างอิงจากสัญญาแก้ไขเพิ่มเติมและแทนที่สัญญาตกลงกระทำการระหว่างกองทุน, TTTBB และบริษัท จัสมิน อินเตอร์เนชั่นแนล จำกัด (มหาชน) หรือ JAS ลงวันที่ 19 พฤศจิกายน 2562 ระบุว่า JAS จะไม่ขายหรือ โอนหน่วยลงทุนของกองทุนให้ต่ำกว่า ร้อยละ 19 ในระยะเวลา 6 ปีแรก นับจากการซื้อทรัพย์สินเพิ่มเติมครั้งที่ 1 ของกองทุน (วันที่ 20 พฤศจิกายน 2562)
3.การแก้ไขอัตราค่าเช่าระยะเวลาการเช่า และรายละเอียดในสัญญาต่างๆ ระหว่างกองทุนกับ TTBB และ JAS จะต้องได้รับการอนุมัติจากผู้ถือหน่วยลงทุนเท่านั้นบริษัทจัดการ ขอชี้แจงว่าสัญญาต่างๆ ที่เกี่ยวข้องระหว่างกองทุน, TIIBB และ JAS นั้น มิได้เปลี่ยนแปลงไปจากวันที่ กองทุนได้เข้าลงทุนในทรัพย์สินส่วนเพิ่มในปี 2562 แต่อย่างใด โดยรายละเอียดต่างๆ รวมถึงค่าเช่าและระยะเวลาการเช่านั้นยังคงเหมือนเดิมทุกประการ
ขณะเดียวกันบริษัทหลักทรัพย์ โนมูระ พัฒนสิน จำกัด (มหาชน) ระบุว่า แนวโน้มผลการดำเนินงานไตรมาส 2/2565 ของ JASIF จะมีรายได้จากการลงทุนสุทธิ 1,915 ล้านบาท ลดลง 8% จากไตรมาส 2/2564 แต่เพิ่มขึ้น 19% จากไตรมาส 1/2565 โดยหากมีการเปลี่ยนแปลงมูลค่ายุติธรรมของเงินลงทุน(รายการทางบัญชี) รายไตรมาส คาดว่าจะมีกำไรจากการลงทุน 2,215 ล้านบาท เติบโต 2% จากไตรมาส 2/2565 และใกล้เคียงกับไตรมาสก่อนหน้า
นอกจากนี้ ยังคาดว่ากองทุนจะต้องเก็บเงินสดไว้รองรับการจ่ายคืนหนี้เงินต้นและเริ่มบันทึกค่าใช้จ่ายนำสายสื่อสารลงดินในครึ่งหลังของปีนี้ ประมาณ 40 ล้านบาท อย่างไรก็ดี คาดว่าเงินปันผลงวดไตรมาส 2/2565 JASIF จะจ่ายในอัตรา 0.23 บาทต่อหน่วย หรือเท่ากับไตรมาส 1/2565 และคาดว่าทั้งปีจ่ายปันผลหน่วยละ 0.944 บาท ให้อัตราผลตอบแทนเงินปันผล 8.9% ส่วนราคาเป้าหมายยังคงเดิมไว้ที่ 10.90 บาท